Publication: Magyar Közlöny
Issue: MK-2004-202 (Year: 2004, Number: 202)
Era: 2004-2010
Section: az államháztartás három éves kereteirõl szóló 2003. évi CXVI. törvény 4. számú melléklet
Paragraph Index: 1895

19. A többcélú kistérségi társulások megalakulásának ösztönzése és modellkísérletek támogatása Elõirányzat: 6 400,0 millió forint Támogatás illeti meg az egyes közszolgáltatások hatékonyabb szervezése, mûködése, fejlesztése, a közszolgáltatások színvonalának javítása érdekében – a külön törvényben meghatározott kistérség határain belül – megalakuló többcélú kistérségi társulást. Amennyiben a többcélú kistérségi társulások 2004. évi támogatása mértékének, igénylésének, döntési rendszerének, folyósításának és elszámolásának részletes feltételeirõl szóló 65/2004. (IV. 15.) Korm. rendelet 1. §-ának b) pontja szerint megalakult társuláshoz a – külön törvényben meghatározott – kistérségen belül valamennyi önkormányzat csatlakozik, úgy a társulás a késõbb csatlakozott települési önkormányzatok után igényelhet támogatást. Az elõirányzatból támogatás nyújtható a 2004. évi többcélú kistérségi modellkísérletek folytatására, illetve új modellkísérletek támogatására is. A támogatás mértékének, igénylésének, döntési rendszerének, folyósításának és elszámolásának részletes feltételeit a Kormány 2005. február 15-éig rendeletben szabályozza.

Source: https://magyarkozlony.hu/hivatalos-lapok/d93b469226d6b0668c78e9d36e24ec16bd06b2f7/dokumentumok/23ad85ae03b68995e0c35f4161fadd5d3aa38bcd/letoltes